*Projekts*

LATVIJAS REPUBLIKAS MINISTRU KABINETS

20\_\_. gada \_\_. \_\_\_ Noteikumi Nr. \_\_

Rīgā (prot. Nr. \_\_ \_\_. §)

**Maksātnespējas procesa administratora darbības pārskata noteikumi**

Izdoti saskaņā ar

Maksātnespējas likuma

85. panta otro daļu

**I. Vispārīgie jautājumi**

1. Noteikumi nosaka maksātnespējas procesa administratora (turpmāk – administrators) darbības pārskata (turpmāk – darbības pārskats) saturu un tā sagatavošanas kārtību.

2. Darbības pārskatu par konkrēto administratora lietvedībā esošo juridiskās personas maksātnespējas procesu vai fiziskās personas maksātnespējas procesu (turpmāk kopā – maksātnespējas process) automātiski ģenerē Elektroniskajā maksātnespējas uzskaites sistēmā (turpmāk – Sistēma), iekļaujot ziņas, ko administrators darbības pārskata periodā ir ievadījis Sistēmā.

3. Darbības pārskatā iekļautās vērtības tiek attēlotas *euro* valūtā, administratoram iekļaujot tajās pievienotās vērtības nodokli, ja administrators, kura lietvedībā ir attiecīgais maksātnespējas process, ir reģistrēts Valsts ieņēmumu dienesta pievienotās vērtības nodokļa maksātāju reģistrā.

4. Administrators ir atbildīgs, lai darbības pārskatā iekļautās ziņas ir atbilstošas administratora veiktajām darbībām attiecīgajā maksātnespējas procesā.

5. Sistēmā pēc administratora pieprasījuma var ģenerēt darbības pārskata projektu uz administratora veiktā pieprasījuma brīdi.

6. Administratoram, kura lietvedībā ir konkrētais maksātnespējas process, Sistēmā ir pieejami visi attiecīgajā maksātnespējas procesā ģenerētie darbības pārskati, neatkarīgi no tā, kura administratora lietvedībā attiecīgais maksātnespējas process ir bijis darbības pārskata ģenerēšanas brīdī.

7. Pēc attiecīgā darbības pārskata, izņemot šo noteikumu 27. punktā minētā darbības pārskata kopsavilkuma, ģenerēšanas kreditoriem tiek nosūtīts paziņojums uz kreditora elektroniskā pasta adresi ar pievienotu autorizācijas saiti, informējot, ka kreditors, izmantojot attiecīgo saiti, var iepazīties ar konkrētajā maksātnespējas procesā ģenerēto darbības pārskatu.

8. Ja Sistēmā nav ziņu par kreditora elektroniskā pasta adresi, administrators veic visas nepieciešamās darbības, lai nekavējoties iepazīstinātu kreditoru ar konkrētajā maksātnespējas procesā ģenerēto darbības pārskatu.

**II. Darbības pārskata saturs**

9. Sistēmā ģenerē darbības pārskatu, iekļaujot šādas vispārīgās ziņas:

9.1. parādnieka firma (nosaukums) vai vārds un uzvārds;

9.2. parādnieka reģistrācijas numurs vai personas kods (ja nav personas koda – dzimšanas datums vai ārvalstīs piešķirtais identifikācijas numurs);

9.3. konkrētajā maksātnespējas procesā ieceltā administratora vārds, uzvārds, amata apliecības (vai sertifikāta) numurs, kontaktinformācija atbilstoši Maksātnespējas likuma 18. panta 4., 5., 6. punktam;

9.4. konkrētajā maksātnespējas procesā ieceltā administratora noslēgtā civiltiesiskā apdrošināšana (apdrošinājuma apmērs, apdrošināšanas līguma numurs un darbības termiņš, apdrošināšanas kompānijas nosaukums un reģistrācijas numurs);

9.5. parādnieka maksātnespējas procesa pasludināšanas datums;

9.6. datums, kurā izbeigts juridiskās personas maksātnespējas process vai izbeigta vai pabeigta bankrota procedūra fiziskās personas maksātnespējas procesā;

9.7. darbības pārskata periods;

9.8. darbības pārskata reģistrācijas datums un Sistēmā piešķirtais darbības pārskata reģistrācijas numurs.

10. Ģenerējot darbības pārskatu, tajā iekļauj ziņas, vai attiecīgais administrators ir reģistrēts Valsts ieņēmumu dienesta pievienotās vērtības nodokļa maksātāju reģistrā.

11. Sistēmā ģenerē darbības pārskatu, iekļaujot šādas ziņas par kreditora prasījumiem:

11.1. atsevišķi atzītais nodrošināto un nenodrošināto kreditoru prasījumu apmērs katram kreditoru veidam (Maksātnespējas kontroles dienests, Valsts ieņēmumu dienests, cita nodokļu administrācija, kredītiestāde, nebanku kreditēšanas pakalpojumu sniedzējs, cita juridiska persona, fiziska persona, darbinieks u.tml.) un kopējais atzītais nodrošināto un nenodrošināto kreditoru prasījumu apmērs iepriekšējā darbības pārskata perioda beigās, tekošajā darbības pārskata periodā un kopsumma attiecīgā darbības pārskata perioda beigās, kā arī tekošajā mēnesī veiktie labojumi par iepriekšējiem darbības pārskata periodiem;

11.2. atsevišķi apmierinātais nodrošināto un nenodrošināto kreditoru prasījumu apmērs katram kreditoru veidam (Maksātnespējas kontroles dienests, Valsts ieņēmumu dienests, cita nodokļu administrācija, kredītiestāde, nebanku kreditēšanas pakalpojumu sniedzējs, cita juridiska persona, fiziska persona, darbinieks u.tml.) un kopējais apmierinātais nodrošināto un nenodrošināto kreditoru prasījumu apmērs iepriekšējā darbības pārskata perioda beigās, tekošajā darbības pārskata periodā un kopsumma attiecīgā darbības pārskata perioda beigās, kā arī tekošajā mēnesī veiktie labojumi par iepriekšējiem darbības pārskata periodiem;

11.3. kreditora, kura prasījums atkarīgs no nosacījuma iestāšanās, atzītā prasījuma summa.

12. Sistēmā ģenerē darbības pārskatu, iekļaujot šādas ziņas par parādnieka mantu:

12.1. parādnieka mantas vērtība saskaņā ar parādnieka pēdējo iesniegto bilanci, atsevišķi norādot kopējo parādnieka ieķīlāto un neieķīlāto mantas vērtību, kā arī atsevišķi norādot parādnieka kontā esošos naudas līdzekļus;

12.2. sākotnējā mantas vērtība pēc maksātnespējas procesa pasludināšanas atsevišķi attiecībā uz parādnieka neieķīlāto un ieķīlāto mantu un kopējā sākotnējā mantas vērtība, kā arī parādnieka kontā konstatētie naudas līdzekļi;

12.3. mantas vērtība pēc sākotnējās mantas vērtības pārvērtējuma atsevišķi attiecībā uz parādnieka neieķīlāto mantu un ieķīlāto mantu un kopējā mantas vērtība pēc pārvērtējuma, kā arī parādnieka kontā konstatētie naudas līdzekļi pēc pārvērtējuma;

12.4. nerealizētās mantas vērtība pārskata perioda beigās atsevišķi attiecībā uz parādnieka neieķīlāto un ieķīlāto mantu un kopējā nerealizētā mantas vērtība pārskata perioda beigās;

12.5. administratora rīcība atsevišķi ar parādnieka neieķīlāto un ieķīlāto mantu darbības pārskata periodā;

12.6. iegūtie naudas līdzekļi atsevišķi no parādnieka kontā konstatētajiem naudas līdzekļiem, parādnieka neieķīlātās un ieķīlātās mantas darbības pārskata periodā un kopējais iegūto naudas līdzekļu apmērs darbības pārskata periodā;

12.7. iegūtie naudas līdzekļi atsevišķi no parādnieka kontā konstatētajiem naudas līdzekļiem, parādnieka neieķīlātās un ieķīlātās mantas attiecīgajā maksātnespējas procesā un kopējais iegūto naudas līdzekļu apmērs attiecīgajā maksātnespējas procesā;

12.8. veiktā sākotnējās mantas vērtības pārvērtējuma pamatojums;

12.9. naudas plūsma parādnieka kontā darbības pārskata perioda sākumā un darbības pārskata perioda beigās.

13. Sistēmā ģenerē darbības pārskatu, iekļaujot šādas ziņas par parādnieka saimniecisko darbību:

13.1. lēmuma par saimnieciskā darbības turpināšanu pilnā vai ierobežotā apjomā vai lēmuma par saimnieciskā darbības izbeigšanu datums;

13.2. iegūtie naudas līdzekļi no saimnieciskās darbības vešanas darbības pārskata periodā un attiecīgajā juridiskās personas maksātnespējas procesā, atsevišķi norādot, vai iegūtie naudas līdzekļi attiecas uz ieķīlāto mantu vai neieķīlāto mantu un kopējo summu.

14. Sistēmā ģenerē darbības pārskatu, iekļaujot šādas ziņas par administratora noslēgtajiem līgumiem pēc attiecīgā maksātnespējas procesa pasludināšanas:

14.1. līguma veids;

14.2. līguma priekšmets;

14.3. administratora, kurš slēdz attiecīgo līgumu, vārds, uzvārds un amata apliecības vai sertifikāta numurs;

14.4. līguma slēdzēja vārds, uzvārds un personas kods vai nosaukums un reģistrācijas numurs;

14.5. līguma noslēgšanas datums;

14.6. līguma termiņš (ja attiecināms);

14.7. līguma summa, atsevišķi norādot kopējo summu un izmaksāto summu darbības pārskata periodā un maksātnespējas procesā (ja attiecināms);

14.8. izmaksu, kas veiktas pamatojoties uz attiecīgo administratora noslēgto līgumu, apmērs un datums, kad attiecīgā izmaksa veikta;

15. Ģenerējot darbības pārskatu, tajā iekļauj šādas ziņas par maksātnespējas procesa izmaksām:

15.1. radušos izmaksu summa darbības pārskata periodā un radušās izmaksas attiecīgajā maksātnespējas procesā atsevišķi pa izmaksu veidiem un kopā, atsevišķi norādot izmaksas, kas tiks segtas no ieķīlātās mantas vai neieķīlātās mantas, kā arī tekošajā mēnesī veiktie labojumi par iepriekšējiem darbības pārskata periodiem;

15.2. segto izmaksu summa darbības pārskata periodā un segtās izmaksas attiecīgajā maksātnespējas procesā atsevišķi pa izmaksu veidiem un kopā, atsevišķi norādot izmaksas, kas segtas no ieķīlātās mantas vai neieķīlātās mantas, kā arī tekošajā mēnesī veiktie labojumi par iepriekšējiem darbības pārskata periodiem.

16. Ģenerējot darbības pārskatu, tajā iekļauj šādas ziņas par maksātnespējas procesa finansēšanu:

16.1. maksātnespējas procesa finansēšanas avots vai finansētāja vārds, uzvārds un personas kods vai, ja nav personas koda, ārvalstī piešķirtais personas identifikācijas numurs vai dzimšanas datums, vai nosaukums un reģistrācijas numurs;

16.2. naudas līdzekļu apmērs, ko sedz no attiecīgā maksātnespējas procesa finansēšanas avota vai ko sedz finansētājs, darbības pārskata periodā un maksātnespējas procesā.

17. Ģenerējot darbības pārskatu, tajā iekļauj šādas ziņas par administratora izvērtētajiem parādnieka darījumiem attiecīgajā maksātnespējas procesā:

17.1. darījuma, kas atbilst Maksātnespējas likuma XVII nodaļā noteiktajām pazīmēm, noslēgšanas datums, puses un darījuma summa;

17.2. administratora konstatētās darbības, kuru rezultātā parādniekam radušies zaudējumi (Maksātnespējas likuma 65. panta 8. punkts), darījumā iesaistītās puses, administratora veiktās darbības attiecībā uz minētā darījuma izvērtēšanu un ar to saistītās darbības.

18. Ģenerējot darbības pārskatu, par administratora vestajām tiesvedībām attiecīgajā maksātnespējas procesā iekļauj ziņas par tiesvedības numuru un administratora komentāru par attiecīgo tiesvedību.

19. Ģenerējot darbības pārskatu, tajā iekļauj šādas ziņas par kreditoru sapulcēm:

19.1. datums un laiks;

19.2. norises vieta;

19.3. darba kārtība.

20. Ģenerējot darbības pārskatu, tajā iekļauj informāciju par citām administratora veiktajām darbībām darbības pārskata periodā (ja attiecināms).

21. Šo noteikumu 12.1., 12.9., 13. un 17.2. punktā norādītas ziņas nav attiecināmas uz fiziskās personas maksātnespējas procesu.

**III. Kārtība, kādā Sistēmā ģenerē darbības pārskatu**

22. Pēc attiecīgā maksātnespējas procesa pasludināšanas Sistēmā katru mēnesi automātiski ģenerē darbības pārskatu attiecīgajā maksātnespējas procesā nākamā kalendārā mēneša 6. datumā plkst. 00.00.

23. Pirmo darbības pārskatu Sistēmā ģenerē par periodu no maksātnespējas procesa pasludināšanas dienas līdz kalendārā mēneša, kurā pasludināts attiecīgais maksātnespējas process, pēdējai dienai. Nākamo darbības pārskatu periods ir viens kalendārais mēnesis.

24.Sistēmā ģenerē noslēguma darbības pārskatu kalendārā mēneša 6. datumā plkst. 00.00, ja Sistēmā ir saņemtas ziņas no Tiesu informatīvās sistēmas par faktu, ka tiesa pieņem lēmumu par juridiskās personas maksātnespējas procesa izbeigšanu vai lēmumu par bankrota procedūras pabeigšanu vai izbeigšanu fiziskās personas maksātnespējas procesā. Noslēguma darbības pārskata periods ir no tekošā kalendārā mēneša, kurā izbeigts juridiskās personas maksātnespējas process vai izbeigta vai pabeigta bankrota procedūra fiziskās personas maksātnespējas procesā, pirmā datuma līdz datumam, kad tiesa pieņem lēmumu par juridiskās personas maksātnespējas procesa izbeigšanu vai lēmumu par bankrota procedūras pabeigšanu vai izbeigšanu fiziskās personas maksātnespējas procesā.

25. Administratoram ir tiesības Sistēmā labot ierakstus par maksātnespējas procesu mēnesi pēc šo noteikumu 24. punktā minētā noslēguma darbības pārskata izveidošanas. Ja administrators mēneša laikā pēc šo noteikumu 24. punktā minētā noslēguma darbības pārskata izveidošanas Sistēmā ir labojis ierakstus par maksātnespējas procesu, tad Sistēmā nākamā kalendārā mēneša pēc noslēguma darbības pārskata izveidošanas 6. datumā plkst. 00.00 ģenerē atkārtotu noslēguma darbības pārskatu, kas tiek nosūtīts kreditoriem šajos noteikumos noteiktajā kārtībā.

26. Darbības pārskatā iekļaujamās ziņas par tekošo kalendāro mēnesi var labot līdz nākamā kalendārā mēneša 5. datuma plkst. 23.59. Pēc darbības pārskata izveidošanas iepriekšējos darbības pārskatā iekļautās ziņas var anulēt līdz šo noteikumu 25. punktā noteiktā termiņa beigām.

27. Sistēmā pēc administratora pieprasījuma izveido attiecīgā maksātnespējas procesa darbības pārskatu kopsavilkumu, kas satur šādu informāciju:

27.1. datus no visiem Sistēmā pieejamajiem attiecīgā maksātnespējas procesa darbības pārskatiem;

27.2. datus, kas atspoguļo administratora veiktās darbības attiecīgajā maksātnespējas procesā periodā no nākamās dienas pēc iepriekšējā Sistēmā ģenerētā darbības pārskata perioda beigu datuma līdz darbības pārskata kopsavilkuma ģenerēšanas brīdim.

28. Darbības pārskata kopsavilkumam tiek pievienoti Sistēmā pieejamie darbības pārskati, kas izmantoti, ģenerējot konkrēto darbības pārskatu kopsavilkumu.

29. Administrators Sistēmā veic šo noteikumu 27. punktā minēto pieprasījumu dienā, kad iesniedz pieteikumu tiesā par atkāpšanos no attiecīgā maksātnespējas procesa un pievieno to minētajam pieteikumam atbilstoši Maksātnespējas likuma 23. panta otrajai daļai.

**IV. Noslēguma jautājumi**

30. Atzīt par spēku zaudējušiem Ministru kabineta 2016. gada 19. aprīļa noteikumus Nr. 247 "Noteikumi par maksātnespējas procesa administratora darbības pārskatu un tā aizpildīšanas kārtību" (Latvijas Vēstnesis, 2016, 83. nr.) (turpmāk – Ministru kabineta noteikumi Nr. 247).

31. Ja saskaņā ar Ministru kabineta noteikumiem Nr. 247 darbības pārskata perioda beigu datums iestājas līdz šo noteikumu spēkā stāšanās dienai, bet pienākums iesniegt darbības pārskatu iestājas pēc šo noteikumu spēkā stāšanās, tad administratoram attiecīgais darbības pārskatu jāiesniedz atbilstoši Ministru kabineta noteikumiem Nr. 247 ne vēlāk kā līdz 2019. gada 18. janvāra plkst. 23.59, izmantojot Maksātnespējas kontroles dienesta tīmekļvietnē pieejamo darbības pārskata veidlapu.

32. Sistēmā ir pieejami dati no administratoru lietvedībā esošajiem maksātnespējas procesa darbības pārskatiem, kas iesniegti atbilstoši Ministru kabineta noteikumu Nr. 247 noteiktajai kārtībai līdz:

32.1. 2018. gada 31. decembra plkst. 23.59, ja maksātnespējas process uz šo datumu nav pabeigts;

32.2. 2019. gada 18. janvāra plkst. 23.59, ja maksātnespējas process uz šo datumu nav pabeigts un pēdējais kārtējais pārskats ir iesniegts saskaņā ar 31.punkta noteikumiem.

33. Sistēmā .pdf formātā ir pieejami maksātnespējas procesa darbības pārskati, kas iesniegti atbilstoši Ministru kabineta noteikumu Nr. 247 noteiktajai kārtībai līdz:

33.1. 2018. gada 31. decembra plkst. 23.59, ja maksātnespējas process uz šo datumu nav pabeigts;

33.2. 2019. gada 18. janvāra plkst. 23.59, ja maksātnespējas process uz šo datumu nav pabeigts un pēdējais kārtējais pārskats ir iesniegts saskaņā ar 31.punkta noteikumiem.

34. Darbības pārskatā, ko Sistēmā izveido 2019. gada 31. martā plkst. 23.59, tiek atspoguļotas ziņas, kas:

34.1. ievadītas par darbības pārskata periodu no nākamās dienas pēc pēdējā atbilstoši Ministru kabineta noteikumu Nr. 247 noteiktajai kārtībai iesniegtā darbības pārskata perioda beigām līdz šo noteikumu spēkā stāšanās dienai atbilstoši Ministru kabineta noteikumu Nr. 247 noteiktajam apjomam (ja attiecināms);

34.2. ievadītas Sistēmā par darbības pārskatu periodu no šo noteikumu spēkā stāšanās dienas līdz 2019. gada 31. marta plkst. 23.59.

35. Ja Sistēmā no šo noteikumu spēkā stāšanās līdz 2019. gada 31. marta plkst. 23.59 ir saņemtas ziņas no Tiesu informatīvās sistēmas par tiesas lēmumu par juridiskās personas maksātnespējas procesa izbeigšanu vai lēmumu par bankrota procedūras pabeigšanu vai izbeigšanu fiziskās personas maksātnespējas procesā, tad Sistēmā 2019. gada 31. martā plkst. 23.59 tiek izveidots noslēguma darbības pārskats.

36. Nākamo darbības pārskatu, sākot ar 2019. gada 1. aprīļa plkst. 00.00, Sistēmā izveido 2019. gada 6. maijā plkst. 00.00 par darbības pārskata periodu no 2019. gada 1. aprīļa līdz 2019. gada 30. aprīlim, izņemot gadījumus, kad Sistēmā līdz 2019. gada 31. marta plkst. 23.59 ir saņemtas ziņas no Tiesu informatīvās sistēmas par tiesas lēmumu par juridiskās personas maksātnespējas procesa izbeigšanu vai lēmumu par bankrota procedūras pabeigšanu vai izbeigšanu fiziskās personas maksātnespējas procesā, un Sistēmā ir ģenerēts noslēguma pārskats.

37. Ja administrators iesniedz tiesā pieteikumu par atkāpšanos no maksātnespējas procesa no šo noteikumu spēkā stāšanas līdz 2019. gada 31. martam, tad administrators veic pieprasījumu Sistēmā ģenerēt darbības pārskatu kopsavilkumu atbilstoši šajos noteikumos noteiktajai kārtībai. Sistēmā ģenerē darbības pārskatu kopsavilkumu, izmantojot:

37.1. datus, kas ievadīti Sistēmā, sākot no 2019. gada 1. janvāra, līdz darbības pārskata kopsavilkuma izveidošanas dienai;

37.2. datus, kas Sistēmā ir pieejami vai ievadīti atbilstoši Ministru kabineta noteikumu Nr. 247 noteiktajai kārtībai.

38. Ģenerējot šo noteikumu 37. punktā minēto darbības pārskatu kopsavilkumu, tam pievieno tos Sistēmā pieejamos darbības pārskatus, kas iesniegti atbilstoši Ministru kabineta noteikumus Nr. 247 noteiktajai kārtībai.

Ministru prezidents Māris Kučinskis

Tieslietu ministrs Dzintars Rasnačs

Iesniedzējs:

Tieslietu ministrijas valsts sekretārs Raivis Kronbergs